Imtella' Awwissu 26, 2021 Fl-Ingilterra, il-Pulizija kkonfermat li d-difensur ta' Manchester City Benjamin Mendy ġie akkużat b'erba' kapi ta' akkuża ta' stupru. Dawn l-akkużi wasslu lis-City biex jissospendu lill-plejer internazzjonali Franċiż. Fi stqarrija, is-Servizz tal-Prosekuzzjoni tal-Kuruna awtorizza lil Cheshire Constabulary biex jakkużaw raġel b'rabta ma' allegazzjonijiet ta' abbuż sesswali. Benjamin Mendy li għandu 27 sena, ġie akkużat b'erba' kapi ta' akkuża ta' stupru u attakk vjolenti fuq il-pudur. Il-Pulizija qalet li l-attakki saru fuq tliet nisa li għandhom aktar minn 16-il sena. Allegatament l-attakki saru bejn Ottubru tal-2020 u Awwissu li għadda. Mendy nżamm arerstat u mistenni jidher il-qorti l-Ġimgħa. Fl-2017, Mendy ingħaqad mas-City minn ma' Monaco għal 52 miljun sterlina – somma rekord fid-dinja għal difensur. Fi stqarrija, Manchester City kkonfermaw li wara li l-plejer ġie akkużat mill-pulizija, Mendy ġie sospiż sakemm jintemmu l-investigazzjonijiet. "Il-kwistjoni hija soġġetta għal proċess legali u għalhekk il-club mhux f'qagħda li jikkummenta aktar sakemm jintemm il-proċess."